**ZAHTJEVI GOOD INICIJATIVE**

**UOČI IZVANREDNIH PARLAMENTARNIH IZBORA 2016.**

Suočeni s ozbiljnim **demokratskim deficitom** hrvatskoga društva koji se sve više očituje i u stavovima i ponašanjima mladih a na koja nas upozoravaju brojna recentna istraživanja, zabrinjavajuć je stalni nedostatak obrazovanja o demokraciji, ljudskim pravima i građanstvu kao i posljedično **sporost u demokratizaciji škola**. Unatoč donošenju Nacionalnog programa o obrazovanju za ljudska prava i demokratsko građanstvo još 1999. i dalje svim učenicima **nije osiguran razvoj građanske kompetencije**. Nakon više godina zagovaranja kvalitetnog uvođenja građanskog odgoja i obrazovanja prema Ministarstvu znanosti, obrazovanja i sporta, a potom i uspješne eksperimentalne provedbe *Kurikuluma građanskog odgoja i obrazovanja* u 12 hrvatskih škola, u nastavu je u konačnici uveden **neodgovarajući model provedbe građanskoga odgoja i obrazovanja** koji je osim među-predmetnosti kao slabe točke predmetno orijentiranog obrazovnog sustava, uveo i visoko administrativno opterećenje nastavnika. Tim više što Agencija za odgoj i **obrazovanje nije osigurala kvalitetne programe stručnog usavršavanja nastavnika** dok je istovremeno prekinula suradnju s nizom organizacija civilnoga društva koje su provodile programe stručnog usavršavanja, dok su iste posljednjih godina, bez rezultata, zagovarale usvajanje jasnih kriterija i procedura suradnje u području stručnog usavršavanja nastavnika.

Nedavno započeti proces Cjelovite kurikularne reforme kao odraz novih i razvojnih smjerova obrazovnih politika i orijentacije ka kurikulumskom pristupu koji je označio i napuštanje tradicionalnog modela nastavnih planova i programa, zaustavljen je prekidom rada Ekspertne radne skupine. **Politizacija procesa Cjelovite kurikularne reforme** te imenovanje njezinih revizora unazadila je iskorake ka demokratskom obrazovanju i pravu na obrazovanje u suvremenom društveno političkom kontekstu. Osim toga, ovaj i prethodni procesi upozoravaju na **visoku centraliziranost i hijerarhiziranost obrazovnog sustava u kojemu ne postoji kvalitetna suradnja i koherentnost između ključnih aktera obrazovne politike**. To se posebno vidi u **nedostatku provedbe Strategije znanosti, obrazovanja i tehnologije** čije se Povjerenstvo za provedbu zaobilazi pri donošenju ključnih odluka, pa čak i onih koji su mu u mandatu.

Organizacije civilnog društva okupljene u GOOD Inicijativu za sustavno i kvalitetno uvođenje građanskog odgoja i obrazovanja traže od kandidata i kandidatkinja na prijevremenim parlamentarnim izborima da **jasno i nedvosmisleno odrede provedbu Strategije obrazovanja, znanosti i tehnologije kao strateški nacionalni cilj**.

**ZAHTJEVI GOOD INICIJATIVE**

***JAVNE POLITIKE***

Donijeti **Rezoluciju o obrazovanju** u Hrvatskom saboru kojom će se provedba Strategije obrazovanja, znanosti i tehnologije odrediti kao strateški nacionalni cilj.

**Ministra znanosti, obrazovanja i sporta imenovati potpredsjednikom Vlade** s jedinom zadaćom provedbe Strategije obrazovanja, znanosti i tehnologije.

Izraditi **Akcijski plan** provedbe Strategije obrazovanja, znanosti i tehnologije na godišnjoj razini te pratiti provedbu i izrađivati godišnje izvještaje o provedbi. Akcijski plan treba biti donesen krajem svake godine **uz prijedlog proračuna**.

Usvojiti **Plan razvoja strukovnog obrazovanja i osposobljavanja**.

***FINANCIRANJE***

Povećati ulaganje u obrazovanje i znanosti na **6% BDP do 2020. godine**, te **7% do 2030. godine**.

Osigurati poticajno okruženje za korištenje sredstava iz **Europskog socijalnog fonda namijenjenih reformi obrazovanja** temeljem kvalitetnih i dobro planiranih strategija, rezultata i indikatora.

Na temelju godišnjeg Akcijskog plana provedbe Strategije znanosti, obrazovanja i tehnologije osigurati **financijske i operativne kapacitete**.

Osigurati stabilno **proračunsko financiranje mjera koje osiguravaju inkluziju** (pomoćnici u nastavi, dodatno učenje hrvatskoj jezika i ostalo).

***CJELOVITA KURIKULARNA REFORMA***

Nastavak **provedbe Cjelovite kurikularne reforme** s istim timom i istim planom utemeljenim na stručnosti i transparentnosti.

Osigurati **normativni, financijski i operativno-provedbeni okvir** za provedbu Cjelovite kurikularne reforme.

**Eksperimentalno uvesti i provesti kurikulume** proizašle iz Cjelovite kurikularne reforme u 60 škola u školskoj godini 2017./2018. Osigurati pripremu i usavršavanje učitelja i nastavnika za eksperimentalnu provedbu.

***GRAĐANSKI ODGOJ I OBRAZOVANJE***

**Sustavno i kvalitetno uvođenje GOO u osnovne i srednje škole međupredmetno**.

Strateški postupno uvoditi GOO kao **poseban obvezni predmet** najmanje jednu godinu u osnovnoj školi te u srednjoj školi.

**Kvalitetna i sustavna priprema učitelja za provedbu GOO** kroz programe stručnog osposobljavanja i usavršavanja.

***CJELOŽIVOTNO OBRAZOVANJE***

Usvojiti **Strategiju obrazovanja odraslih i cjeloživotnog učenja** s posebnim naglaskom na stimuliranje uključenosti u programe cjeloživotnog učenja i stručnog usavršavanja nakon završenog formalnog obrazovanja na način da se do 2020. dostigne barem polovica uključenosti jednaka prosjeku EU.

***OSIGURANJE KVALITETE I UKLJUČIVOSTI SUSTAVA ODGOJA I OBRAZOVANJA***

Osigurati poticajno okruženje i normativni okvir za **demokratizaciju sustava upravljanja školama**.

Strateški oblikovati **sustav profesionalnog razvoja učitelja** te sustav licenciranja učitelja.

Oblikovati **sustav licenciranja ravnatelja** te isti osloboditi utjecaja politike.

Agencija za odgoj i obrazovanje treba izraditi **standarde, procedure i kriterije za programe stručnog usavršavanja učitelja** koje provode vanjski dionici, organizacije i ustanove, kao i za **programe suradnje škola i organizacija civilnog društva** usmjerene na učenje zalaganjem u zajednici. U stručnom timu koji razmatra ostvaruju li programi postavljane standarde trebaju biti neovisni stručnjaci.

Podržati **osnivanje i rad interkulturne škole u Vukovaru** kao dodatnog modela obrazovanja posebno primjerenog u višeetničkim zajednicama.

Razviti i implementirati **model inkluzije u obrazovni sustav djece izbjeglica i djece migrantskog podrijetla**.

Pratiti i poticati **prilagodbu sustava potrebama djece iz skupina u riziku od socijalne isključenosti te djeci s invaliditetom, teškoćama i posebnim potrebama**.